 Akitangaza Baraza la Mawaziri Ikulu, Dar es Salaam jana, Rais Magufuli pia amemteua Mbunge wa Viti Maalum, Anastazia Wambura, kuwa Naibu Waziri wa wizara hiyo. Kabla ya uteuzi huo, Nnauye alikuwa Katibu wa Itikadi na Uenezi wa Halmashauri Kuu yaTaifa (NEC ya Chama Cha Mapinduzi (CCM).Licha ya kumteua Nape na Wambura kuongoza wizara hiyo, Rais Magufuli ameifanyia mabadiliko ambapo ameiondoa Vijana katika wizara hiyo, ambayo zamani ilikuwa ikijulikana kama Wizara ya Habari, Vijana, Utamaduni na Michezo.Katika Serikali ya Awamu ya Nne ya Jakaya Kikwete, Waziri wa Habari, Vijana, Utamaduni na Michezo, alikuwa Dk Fenella Mukangara, ambaye hata hivyo alishindwa na John Mnyika katika uchaguzi wa Oktoba 25, mwaka huu jimbo la Kibamba. Naibu Waziri wa wizara hiyo katika baraza lililopita alikuwa, Juma Nkamia, ambaye ni Mbunge wa Chemba.